John Olav Nilsen & Gjengen

John Olav Nilsen & Gjengen var et norsk poprock-band fra Loddefjord i Bergen. Bandet har beskrevet musikken sin som «gatepop». Tekstene til John Olav Nilsen er utelukkende på norsk.


== Historie ==


=== Dannelse og NRK Urørt (2006-2009) ===
Bandet begynte å forme seg seint i 2006, mens den siste sammensetningen av bandet oppsto januar 2007 i Bergen, med unntak av Alastair Guilfoyle og Tim Bjerke som kom inn på seinere tidspunkt.
Bandet spilte en rekke konserter i Bergen og på Vestlandet i 2007 og 2008. Låten Diamanter & Kirsebær ble utgitt på samleplaten Opplett i 2008. Dagsavisen kåret konserten den 18. desember 2008 sammen med 5071-vennene Fjorden Baby! på Mono i Oslo til «Årets konsert» i 2008.Bandet ble samme år Ukens Urørt på NRK P3, og var blant finalistene under kåringen av Årets Urørt i 2009. Det endte på 3.-plass i finalen. I februar 2009 deltok John Olav Nilsen & Gjengen på by:Larm i Oslo. 


=== For sant til å være godt (2009-2010) ===
Bandet ble signert på selskapet VME Voices Music & Entertainment i februar 2009, og debutalbumet For sant til å være godt ble utgitt 14. september 2009. Platen fikk god mottakelse blant anmelderne. 6. mars 2010 mottok bandet gullplate for over 15 000 solgte eksemplarer.
22. september gikk albumet inn på 3.-plass på VG-listen topp 40-album, hvor det fortble i 27 uker, samt 1.-plass på VG-listen topp 30 norske album.
I slutten av 2009 ble For sant til å være godt kåret til årets norske album av blant annet Dagbladet, NRK Lydverket, Aftenposten og Adresseavisen. Under Spellemannprisen 2009 den 6. mars 2010 vant de klassen rock for debutalbumet. Bandet var i tillegg nominert i klassen årets nykommer. Sommeren 2010 spilte de på Roskildefestivalen.


=== Det nærmeste du kommer (2011) ===
Den 7. februar 2011 utkom det andre albumet Det nærmeste du kommer, som mottok gode kritikker, og debuterte på 1.-plass på VG-listen. Albumet ble nominert til Spellemannprisen 2011 i klassen rock. Låten Hundeår fra albumet var i 2011 den mest spilte låten på Nrk p1.


=== Den eneste veien ut og oppløst (2012-2013) ===
I februar 2012 gav bandet ut singelen Vinterkarusellen med Nils Bech. I september 2012 gav bandet ut albumet Den eneste veien ut. Som de foregående albumene høstet det gode kritikker og gikk inn på annenplass på VG-lista. Etter en omfattende høst- og vinterturné avsluttet bandet sommeren 2013 som en av headlinerene på årets Øyafestivalen. Under Spellemannprisen 2012 ble John Olav Nilsen nominert til årets tekstforfatter.
Høsten 2013 annonserte John Olav Nilsen at bandet ville bli oppløst. Til Bergens Tidende sa han blant annet: «Vi kommer alltid til å være en gjeng, vi bare tar oss fri fra å være et band.» 16. november 2013 spilte John Olav Nilsen & Gjengen sin siste konsert hjemme i Bergen, på UFS Verftet.  På avskjedsturneen «Den lange veien hjem» spilte bandet også i Trondheim, Oslo og Stavanger.


== Diskografi ==


=== Album ===
For sant til å være godt (2009)
Det nærmeste du kommer (2011)
Den eneste veien ut (2012)


== Medlemmer ==
John Olav Nilsen – vokal
Einar Vaagenes – gitar
Andrew Amorim – trommer
Lars Eriksen – gitar
Daniel Maranon – perkusjon
Tim Bjerke – bass
Nam Phuong Nguyen - bass, trommer (2006-2007), keyboard/synthesizer (2013)


=== Tidligere medlemmer ===
Magnus Bøe Michelsen – keyboard (2007-2008)
Robert Eidevik – bass (2007-2008)
Jan Henning Buen – gitar (2006)
Jan Eivind Bertelsen – gitar (2006)
Anand Chetty – keyboard (2006) (2013)
Alastair Guilfoyle – keyboard/synthesizer (2008-2013)


== Referanser ==


== Eksterne lenker ==
Vg-listen Topp 40 Album uke 7, 2011
John Olav Nilsen & Gjengen på Myspace
John Olav Nilsen & Gjengen på Lydverket 28.01.09
Kritikertoppen 2009
John Olav Nilsen & Gjengen på Facebook
http://johnolavnilsen.no